་མའི་ཤར། །གཡས་གཡོན་གཡས་བསྐོར་རིམ་པ་བཞིན། །སྡེ་བརྒྱད་མགོན་པོའི་ཚོགས་རྣམས་འགོད། །གསུངས་པ་ནི་བདག་བསྐྱེད་གཡས་དང་མདུན་བསྐྱེད་ཀྱི་གཡོན་ནས་བརྩམས་ཏེ་རིམ་པས་འགོད་དགོས་པའི་རྒྱུ་མཚན་ནོ། །དེ་བཞིན་གངས་ཁྲོད་མཁས་གྲུབ་ཀུན་གྱི་གཙུག་རྒྱན་ཐམས་ཅད་མཁྱེན་ངེས་ཀྱི་བླ་མ་ངག་དབང་ཆོས་དཔལ་རྒྱ་མཚོ་དང་སྒྲུབ་བརྒྱུད་བསྟན་པའི་གསལ་བྱེད་འབྲུག་པ་ཕྲིན་ལས་རྣམ་རྒྱལ་སོགས་ཀྱིས་ཀྱང་དེ་ལྟར་ཞལ་གྱིས་འཆེ་བ་མངོན་སུམ་ཚད་མར་གྲུབ་པས། དེ་དག་གི་དགོངས་པ་མ་འཆོས་པར་འགོད་པ་ལ། གྲྭ་ནང་མའི་ཤར་གཡས་གཡོན་ནས་གཡས་བསྐོར་རིམ་བཞིན་ཕྱོགས་རེར་གཉིས་རེ་འགོད་པས། ཐོག་མར་ཤར་གཡས་ལྷའི་མགོན་པོ་དམར་པོ་ལ་གཡོན་ནས་ཨུ་མ་དམར་མོ་འཁྱུད་པ། དེ་བཞིན་གཡོན་དུ་བདུད་མགོན་ཡུམ་མཐིང་ནག ལྷོའི་གཡས་སུ་གཤིན་རྗེའི་མགོན་པོ་ཡབ་ཡུམ་དམར་ནག གཡོན་དུ་སྲིན་པོའི་མགོན་པོ་མཐིང་ནག་ཡུམ་དང་བཅས་པ་ཕྱག་ལེན་ལ་མཛད་པ་ནི་ཡུམ་བཞི་འདུས་པའི་ངོ་བོ་ཡིན་ནམ། ནུབ་ཀྱི་གཡས་སུ་ཀླུའི་མགོན་པོ་ཡབ་ཡུམ་མཐིང་ནག གཡོན་དུ་བཙན་གྱི་མགོན་པོ་ཡབ་ཡུམ་དམར་པོ། བྱང་གི་གཡས་སུ་གནོད་སྦྱིན་གྱི་མགོན་པོ་ཡབ་ཡུམ་ནག་པོ། གཡོན་དུ་གིང་གི་མགོན་པོ་ཡབ་ཡུམ་མཐིང་ནག་བཅས་སྡེ་བརྒྱད་སོ་སོ་ལ་འཁོར་བརྒྱད་ཡོད་པ་སོ་སོའི་རང་མདོག་གམ་མིན་ཀྱང་འཁོར་ཡོངས་རྫོགས་ལ་མཐིང་ནག་མཛད་པས་ངེས་པར་ཁྱབ་བོ། །སྡེ་བརྒྱད་མགོན་པོ་རྣམས་མཎྜལ་གྱི་གླིང་ཕྲན་བཀོད་པ་ལྟར་འགོད་པའི་ཕྱག་ལེན་འགའ་མཐོང་བ་ནི་ཤིན་ཏུ་འཁྲུལ་ཚབ་ཆེ་བར་མངོན་ནོ། །ལྷ་ཁྱམས་ཕྱིའི་ཤར་དུ་བརྒྱ་བྱིན་དཀར་པོ། ཤར་ལྷོར་མེ་ལྷ་དམར་པོ། ལྷོར་གཤིན་རྗེ་ནག་པོ། ལྷོ་ནུབ་ཏུ་སྲིན་པོ་ནག་པོ། ནུབ་ཏུ་ཆུ་བདག་དཀར་པོ། ནུབ་བྱང་རླུང་ལྷ་ནག་པོ། བྱང་དུ་གནོད་སྦྱིན་སེར་པོ། བྱང་ཤར་དུ་དབང་ལྡན་དཀར་པོ། ཤར་གྱི་ཤར་དུ་གདོང་བཞི་སེར་པོ། ནུབ་ཀྱི་ནུབ་ཏུ་ས་འཛིན་དམར་པོ་བཅས་ཕྱོགས་སྐྱོང་བཅུ། ཤར་སྒོ་ཡུལ་འཁོར་སྲུང་དཀར་པོ། ལྷོ་སྒོར་འཕགས་སྐྱེས་པོ་སྔོན་པོ། ནུབ་ཏུ་སྤྱན་མི་བཟང་དམར་པོ། བྱང་སྒོར་རྣམ་ཐོས་སྲས་སེར་པོ་བཅས་ལྷ་མཚན་རྣམས་ལ་ས་བོན་ནམ་ཕྱག་མཚན་འགོད། གང་ལྟར་ཡང་ཕྱོགས་སྐྱོང་རྒྱལ་ཆེན་ལ་ཕྱག་མཚན་བྲི་སྲོལ་འདུག བསྐྱེད་པའི་དུས་སུ་ཕྱོགས་སྐྱོང་རྒྱལ་ཆེན་མ་གཏོགས་དཀྱིལ་འཁོར་གསུམ་གྱི་ལྷ་ཡོངས་རྫོགས་གཙོ་བོ་ལ་ཞལ་ཕྱོགས་དགོས། ཞིབ་ཏུ་བློས་བསླངས་སོགས་ལ་བསླབ་དགོས་ཏེ་ལྷག་པར་བླ་མའི་མན་ངག་གནད་ཅིང་བྲིས་དཀྱིལ་སྐབས་འདིར་འཁོད་པས་ངེས་པར་ཁྱབ་པ་ཡིན་ནོ།། །།གཉིས་པ་ལས་དཀྱིལ་འདེབས་པ་ལ་ཡང་གསུམ། ཐིག་དབྱེ། ཚོན་འགྱེད། ལྷ་མཚན་ནོ། །དང་པོ། ཐིག་ཆེན་བརྒྱད་པོ་དཀྱུས་ལྟར་གདབ། ལྟེ་བ་ཟླུམ་པོ་ཆ་ཕྲན་གྱི་མུ་ཁྱུད་ཅན་བསྐོར། དེ་ཕྱིར་པདྨ་མུ་ཁྱུད་བཅས་ཏེ་ཚད། དེའི་ཕྱིར་ལྟེ་བ་ཟླུམ་པོར་བསྐོར་བའི་ཕྱེད་ཚད་ཀྱི་ཆ་ཆེན་གཉིས་ཟླུམ་བསྐོར་བྱས་པས་ཆོས་འབྱུང་ཆ་ཕྲན་གྱི་མུ་ཁྱུད་ཅན་དང་། ཟླ་གམ་གསུམ་བཅས་གྲུབ། ཟླ་གམ་གྱི་མུ་ཁྱུད་ཀྱང་ཆ་ཕྲན་གཅིག དེ་ཕྱིར་སྐུ་གསུང་ཐུགས་ཀྱི་འཁོར་ལོ་གསུམ་པོ་སོ་སོར་ཆ་ཆེན་རེ་བསྐོར། དེ་གསུམ་གྲུབ་མཐར་མུ་ཁྱུད་ཆ་ཕྲན། ལྟེ་བ་ནས་འཁོར་ལོ་གསུམ་གྱི་ཕྱིའི་མུ་ཁྱུད་མཐར་ཚད། ཁ་ཚད་དེ་ལས་ཆ་ཕྲན་ཙམ་འཕགས་པའི་ཟླུམ་བསྐོར་དང་ནུབ་ཀྱི་ཚངས་ཟླུམ་འཕྲད་སྟེང་ནས་ཚངས་སྔ་མས་བྱ་རྗེས་བརྩལ། ཤར་གྱི་བྱ་རྗེས་ཚངས་ཟླུམ་འཕྲད་ས་དེ་ཡིན། ཐིག་ལམ་ཀྱི་བྱ་རྗེས་ཐོག་ནས་གདབ་པས་ཆོས་འབྱུང་དང་ནང་དུ་མུ་ཁྱུད་ཀྱི་ཆ་ཕྲན་བཅས་གྲུབ་པར་བྱ། ཆོས་འབྱུང་གི་ཟུར་ནས་ཟླུམ་པོར་བསྐོར་ནས་ཟླ་གམ་གསུམ། དེ་མཐར་ཐོད་རྭ་ཆ་ཕྲན་གཉིས་སམ་ཆ་ཕྱེད། རྡོ་རྭ་ཆ་ཕྱེད་མཚོན་རྭ་ཆ་ཕྱེད། མེ་རི་ཆ་ཆེན་བཅས་ཟླུམ་བསྐོར་བྱ། གཉིས་པ། ཚོན་འགྱེད་ལ་ལྟེ་བ་མཐིང་། མུ་ཁྱུད་ལྗང་། པདྨ་སྤྱི་འགྲོ། དེའི་མུ་ཁྱུད་ནག་པོ་རྡོ་རྗེ་སེར་པོའི་མཚན་མ་ཅན། ཆོས་འབྱུང་མཐིང་། མུ་ཁྱུད་ལྗང་། ཟླ་གམ་དམར་པོ་མུ་ཁྱུད་ལྗང་། འཁོར་ལོ་གསུམ་མཐིང་། རྩིབས་མཆན་རྣམས་དམར་སྐྱ། མུ་ཁྱུད་ལྗང་། ཆོས་འབྱུང་སྔོ་སྐྱ་མེ་རི་ཅན། མུ་ཁྱུད་མཐིང་། ཟླ་གམ་གསུམ་དམར་པོ་ཁྲག་རིས་ཅན། ཐོད་རྭ་དཀར་པོ་ཐོད་རིས་ཅན། རྡོ་རྭ་སྔོན་པོ་རྡོ་རྗེ་སེར་པོའི་མཚན་མ་བཀོད་པ། མཚོན་ར་དམར་པོ་མཚོན་ཆ་སྣ་ཚོགས་ཀྱི་རི་མོ་བཀྲ་བ། མེ་རི་དམར་པོའི་མཐར་བཅད་ཚོན་དཀར་པོ་བཅས་བྲི་བར་བྱའོ། །གསུམ་པ། ལྷ་མཚན་ལ་ལྟེ་བར་གཙོ་བོ་ཡབ་ཡུམ་བཞི། ཕྱོགས་བཞི་པད་འདབ་བཞིར་ཤར་ནས་བརྩམས་ཏེ་གཡས་བསྐོར་རིམ་པས་སྲས་མཆོག་མགོན་པོ་བཞི་ཡུམ་དང་བཅས་པ། དེ་བཞིན་ཤར་ལྷོ་ནས་བརྩམས་ཏེ་མཚམས་ཀྱི་འདབ་མ་བཞི་རིམ་པས་རེ་ཏི་མཆེད་བཞི། ཟླ་གམ་གསུམ་ལ་ཉིང་སྤྲུལ་གསུམ་ཡུམ་དང་བཅས་པ། ཐུགས་འཁོར་གྱི་རྩིབས་བརྒྱད་ལ་ཤར་ནས་བརྩམས་ཏེ་རིམ་པས་མགོན་པོ་སྡེ་བརྒྱད་ལྕམ་དྲལ། རྩིབས་མཆན་ལ་ཤར་ལྷོ་ནས་བརྩམས་ཏེ་རིམ་པས་མཁའ་འགྲོ་བརྒྱད། གསུང་འཁོར་རྩིབས་བརྒྱད་ལ་ཤར་ནས་བརྩམས་ཏེ་རིམ་པས་དུར་ཁྲོད་ཀྱི་ཞིང་སྐྱོང་ཕོ་མོ་བརྒྱད་སོ་སོར་འཁོར་གྱི་མ་མོ་བཞི་བཞི་དང་བཅས་པ། དེ་རེ་རེའི་རྒྱབ་ཏུ་ཕྱོགས་མཐུན་གྱི་ཞིང་སྐྱོང་གསུམ། ཕོ་ཉ་དང་བཅས་པ། གཡས་བསྐོར་རིམ་པས་འགོད། རྩིབས་མཆན་གྱི་ཤར་ལྷོར་རང་བྱུང་སྲིད་རྒྱལ་ནས་རྩིབས་རེ་སྒོ་སྐྱོང་ལྕམ་དྲལ་བརྒྱད་པོ་སོ་སོར་འགོད། སྐུ་འཁོར་གྱི་ཤར་ནས་བརྩམས་ཏེ་རྩིབས་བརྒྱད་མགོན་པོ་ཡུམ་དང་བཅས་པ་རིམ་བཞིན་འགོད། དེ་དག་སོ་སོར་འཁོར་བརྒྱད། དེའི་རྩིབས་མཆན་ལ་ཕྱོགས་སྐྱོང་རྒྱལ་ཆེན་བཅས། ལྷ་མཚན་ཡོངས་རྫོགས་མཐིང་ནག་བྱ། ཟླ་གམ་ཕྱི་མ་གསུམ་པོར་ཡེ་ཤེས་ཀྱི་མགོན་པོ་ལྕམ་དྲལ། ལས་བྱེད་ཀྱི་མ་མོ་མཁའ་འགྲོ། བཀའ་སྡོད་ཀྱི་དྲེགས་པའི་སྡེ་དཔོན་སུམ་ཅུ་སོགས་མགོན་པོའི་དམག་ཚོགས་ཞེས་གྲངས་ངེས་མེད་ཀྱི་ལྷ་མཚན་མཐིང་ནག་མང་པོ་འགོད་པ་ནི་མདོ་སྨད་ཁམས་ལུགས་ཀྱི་ཕྱག་བཞེས་གཙང་མར་སོར་བཞག་ཏུ་བཀོད་པའོ། །གསུམ་པ། དཀྱིལ་འཁོར་སྤྱི་ལ་ཕན་པའི་བསླབ་བྱ་བཤད་པ་ལ་གསུམ། རྟ་བབ་སྣམ་བུ་བཞི་པ་བཤད་པ། བརྒྱད་པ་བཅུ་གཅིག་པ་རྣམས་བཤད་པའོ། །དང་པོ་སྣམ་བཞི་ལ་གོང་དུ་སྨོས་པའི་སྐུ་དཀྱིལ་ལྟར་མཛད་པས་ངེས་པར་ཁྱབ་པ་ཡིན་ནོ། །གཉིས་པ་སྣམ་བརྒྱད་མ་བཤད་པ་ལ་བཞི། ཆ་དབྱེ། གླང་གུར། རྡོ་རྭ། མཚོན་འགྱེད་བཅས་སོ། །དང་པོ་ནི། བཅུ་དྲུག་ཆ་དབྱེ་གྲུབ་རྗེས་ཕྱོགས་བཞི་བཞིར་ཆ་ཆེན་རེ་ལྷག་པོར་བསྣན། སྒོ་ཐིག་སྐབས་གཞན་སྤྱི་ལྟར་ལ། བདུན་པ་བརྒྱད་པ་ཆ་ཆེན་བཞི་བཞིར་བསྐོར་བས་སྣམ་བུ་བརྒྱད་འབྱུང་། ཆ་ཆེན་དགུ་པ་སྣམ་བུ་བཞི་མའི་བརྒྱད་པ་ལྟར་དབུས་དོར་མཐའ་གཉིས་གདབ་པ་ནི་པདྨ་ཆོས་འབྱུང་གདུགས་ཏོག་གི་ས་གནས་སོ། །རྟ་བབ་ནི། རྟ་རྐང་ཀ་བརྒྱན་གྱི་རྩེར་མཉམ། ཆུ་སྐྱེས་དང་སྦྲམ་གཉིས་ཆ་ཕྲན་རེ་རེ་བསྲིངས། ཟ་ར་ཚག་གམ་མུན་པ་དེ་ལས་ཆ་ཕྲན་གཉིས་ཀྱིས་ཐུང། རྣམ་འཕྱང་དེ་ལས་ཆ་ཕྲན་གཅིག་གིས་རིང་། དེ་ལས་ཆུན་འཕྱང་ངམ་མུན་པ་ཆ་ཕྲན་གཉིས་ཀྱིས་ཐུང་། ཤར་བུ་དེ་ལས་ཆ་ཕྲན་གཅིག་གིས་རིང་། ཆུ་མགོ་དེ་ལས་ཆ་ཕྲན་གཅིག་གཞོལ་བར་བྱའོ། །གཉིས་པ། གླང་གུར་ནི་སྣམ་བུ་གསུམ་པ་སྒྲོམ་གྱི་སྟེང་གི་ཚངས་ནས་ཆ་ཕྲན་གསུམ་བསྐོར་བ་དབུས་ལ། གཡས་གཡོན་ནི་སྣམ་བུ་དང་པོ་རྟ་རྐང་སྟེང་གི་ཚངས་ནས་ཆ་ཕྱེད་བཞག་པའི་ཆ་ཕྲན་གསུམ་བསྐོར་ཞིང་ནང་དུ་ཆ་ཕྲན་གྱི་མུ་ཁྱུད་ཀྱང་གྲུབ་པར་བྱའོ། །གསུམ་པ་རྡོ་རྭ་ནི། སྣམ་བུ་གསུམ་པ་སྒྲོམ་གྱི་སྟེང་གི་ཚངས་ནས་ཆ་ཕྲན་གཉིས་དོར་ཏེ་ཀ་བརྒྱན་རྩེར་བཟུང་ནས་བསྐོར་བ་ནང་རྭ་དང་། སྣམ་བུ་བཞི་པའི་སྟེང་གི་ཚངས་ནས་ཆ་ཕྲན་ཕྱེད་ལྔ་བཞག་སྟེ་སྔ་མའི་ཚད་ཀྱིས་བསྐོར་བ་ཕྱི་རྭའོ། །བཞི་པ་ཚོན་འགྱེད་ནི། རྟ་རྐང་སྔོན་པོ་ཆུ་སྐྱེས་དམར་པོ། སྒྲོམ་བུ་ལྗང་ཁུ་མུན་པ་ནག་པོ། རྣམ་འཕྱང་སེར་པོ། མུན་པ་ནག་པོ། ཤར་བུ་སྔོན་པོ། ཆུ་མགོ་མཐིང་ཀ་བཅས་ཀྱི་ཟུར་ཁྱད་མ་གཏོགས་གཞན་དཀྱིལ་འཁོར་སྤྱི་ལྟར་གྱིས་ཁྱབ་བོ། གསུམ་པ་རྟ་བབས་སྣམ་བུ་བཅུ་གཅིག་མ་བཤད་པ་ལ་ལྔ། ཆ་དབྱེ། གླང་གུར། རྡོ་རྭ། ཚོན་འགྱེད་རྗེས་ཀྱི་བསླབ་བྱ་བཅས་བཤད་པའོ། །དང་པོ་ནི། བཅུ་དྲུག་ཆ་དབྱེ་ལེགས་པར་གྲུབ་རྗེས་སུ་ཕྱོགས་བཞིར་ཆ་ཆེན་གཉིས་རེ་ལྷག་པོར་བསབ། སྒོ་ཐིག་རྣམས་དཀྱུས་ལྟར་ལ་བདུན་བརྒྱད་དགུ་གསུམ་གྱི་ཆ་ཆེན་གསུམ་པོ་སོ་སོར་ཆ་ཕྲན་བཞི་བཞིར་བཅས་པས་རྟ་བབས་བཅུ་གཅིག་འགྲུབ། ཆ་ཆེན་བཅུ་པ་དབུས་དོར་མཐའ་གཉིས་གདབ་པས་པདྨ་ཆོས་འབྱུང་འཁོར་སོགས་ཀྱི་གནས་སོ། །རྟ་བབས་ནི། གསེར་སྣམ་ཀ་རྒྱན་རྩེར་མཉམ། ཤར་བུ་རིན་ཆེན་རྟ་རྨིག་གསུམ་པོ་ཆ་ཕྲན་གཅིག་གིས་རིང་། མུན་པ་དེ་ལས་ཆ་ཕྲན་གཉིས་སུ་ཐུང་། ཝ་རན་དེ་ལས་ཆ་ཕྲན་གཅིག་གིས་རིང་། མུན་པ་དེ་ལས་ཆ་ཕྲན་གཉིས་སུ་ཐུང་། ཤར་བུ་རིན་པོ་ཆེ་རྟ་རྨིག་གསུམ་དེ་ལས་ཆ་ཕྲན་གཅིག་གིས་རིང་། མདའ་ཡབ་དེ་ལས་ཆ་ཕྲན་གཅིག་གིས་གཞོལ་བར་བྱའོ། །གཉིས་པ་གླང་གུར་ནི། སྣམ་བུ་བཞི་པ་རྟ་རྨིག་སྟེང་གི་ཚངས་ནས་ཆ་ཕྲན་བཞི་དོར་བའི་ཆ་ཕྲན་གཉིས་བསྐོར་ཞིང་། དེའི་ནང་ཆ་ཕྲན་གྱི་མུ་ཁྱུད་ཁྱབ་པར་བྱའོ། །གསུམ་པ་རྡོ་རྭ་ནི། སྣམ་བུ་ལྔ་པ་མུན་པའི་ཕྱི་ཐིག་གི་ཚངས་ནས་ཆ་ཕྲན་གཉིས་དོར་སྟེ་ཀ་རྒྱན་རྩེར་བཟུང་ནས་བསྐོར་བ་ནང་རྭ་དང་། སྣམ་བུ་དྲུག་པ་ཝ་རན་སྟེང་གི་ཚངས་ནས་ཆ་ཕྲན་ཕྱེད་ལྔ་བཞག་པའི་སྔ་ཚད་ཀྱིས་བསྐོར་བ་ཕྱི་རྭའོ། །བཞི་པ་ཚོན་ཐིག་ནི། གསེར་སྣམ་སེར། ཤར་བུ་སྔོ། རིན་ཆེན་སེར། རྟ་མིག་དམར། མུན་པ་ནག ཝ་རན་སེར། མུན་པ་ནག ཡང་ཤར་བུ་རིན་ཆེན་རྟ་རྨིག་གསུམ་གོང་ལྟར། མདའ་ཡབ་སེར་པོ་བཅས་ཀྱིས་ལེགས་པར་གྲུབ། ལྔ་པ་རྗེས་ཀྱི་བསླབ་བྱ་བཤད་པ་ནི། ཕྱིའི་པདྨ་ཆ་ཕྱེད་མདོག་སྣ་ཚོགས་ཡིན་ཀྱང་དམར་སེར་ལ་གཞི་ལི་ཁྲི་མཚལ་རིས་བྱས་པས་གསར་རྙིང་གཉིས་ཀར་ཁྱབ་པའང་མཁས་པ་རྣམས་ཀྱིས་འདོད། དུར་ཁྲོད་བརྒྱད་སྒོ་ཚད་ཟླུམ་བསྐོར་རིས། ཐིག་ཆེན་བརྒྱད་རྩེར་ཤིང་ཆེན་བརྒྱད་ཡོད་པ་གསར་མའི་ལུགས། སྙིང་མར་དུར་ཁྲོད་བརྒྱད་ཕྱོགས་བཞི་པདྨའི་དབྱིབས་མཚམས་བཞི་གཞུའི་དབྱིབས། ཐིག་ཆེན་བརྒྱད་རྩེར་མཆོད་རྟེན་བརྒྱད་བཅས་འབྲི་བ་མཁས་པའི་ཞལ་རྒྱུན་ནོ། །རྡོ་རྭ་ཆ་ཆུང་ངམ་ཆ་ཕྲན། མེ་རི་ཆ་ཆེན་ནམ་སྒོ་ཚད། མེ་གཞི་ནང་ནས་དམར་མཐིང་སེར་ལྗང་སྤེལ། ཡང་ན་སེར་མཐིང་དམར་ལྗང་བཅས་ཀྱིས་སྤྱིར་ཁྱབ་པའོ། །དེ་ལས་མང་བ་ནི་ཡི་གེའི་འཇིགས་པ་དང་རྣམ་པར་གཡེང་བས་བྲིར་མ་ལགས་སོ། །བདག་གི་སློབ་དཔོན་དགེ་བཤེས་བླ་མ་པྲ་ཛྙཱ་ས་ག་རའི་བཞེད་པ་གཙང་མ་སོར་བཞག་ཏུ་འཁོད་པ་དང་། གཞན་མཁས་པ་རྣམས་ཀྱི་གསུངས་པའི་དཀྱིལ་འཁོར་གྱི་ཐིག་དབྱེ་དང་བློས་བསླངས་སོགས་ལ་ལེགས་པར་བསླབ་ན་བྱ་བ་དོན་ཡོད་ཡིན་ཞིང་ལྷག་པར་བསྟན་འཛིན་དུ་གྲགས་པའི་སྐྱེས་བུ་རྣམས་ཀྱིས་མ་མཁྱེན་ཐབས་བྲལ་ཡིན་ཏེ། དེ་ལྟའི་རྒྱུ་མཚན་ཡང་། དུས་འཁོར་ལས། དེ་ཉིད་བཅུ་ནི་ཡོངས་སུ་ཤེས། །དཀྱིལ་འཁོར་བྲི་བའི་ལས་ལ་མཁས། །གསུངས་པས་སོ། །ཕྱག་ལེན་རྣམས་ཞིབ་ཏུ་མ་བསླབ་པར་འོལ་ཚོད་ཙམ་གྱིས་ཁྱབ་ཏུ་མཛད་ན་རྒྱལ་བསྟན་ལ་ཤིན་ཏུ་མི་རུང་བས་ཡིད་རྟོན་ཡོང་ངེས་ཏེ་མཁྱེན་པས་མཛོད། དེ་ཡང་སངས་རྒྱས་ཀྱི་གོ་འཕང་བསྒྲུབ་པ་ན་དང་པོ་ཐོས་བསམ་ལ་ནན་ཏན་བྱ་དགོས་ཏེ། ཆེད་དུ་བརྗོད་པའི་ཚོམས་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་བྱེད། །ཐོས་པས་མྱ་ངན་འདས་པ་ཐོབ། །ཅེས་དང་། མཛོད་ལས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་ཅན། །ཞེས་དང་། གཞན་ཡང་། ཚིག་འབྲུ་གཅིག་གི་དོན་ཤེས་པ། །དེ་ཡང་རྟོགས་པའི་བསྟན་པ་ཡིན། །ཞེས་དང་། སློབ་དཔོན་དབྱིག་གཉེན་གྱིས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །གསུངས་པ་ལྟར་གསན་བསམ་སྒོམ་པའི་རྣམ་དཔྱོད་བཟང་པོའི་མཛད་བཟང་རླབས་ཏུ་ཆེ་བས་བསྟན་འགྲོར་སྨན་པའི་ཕྱག་རྗེས་མི་དམན་པར་གསོལ་བ་ངེས་པར་འདེབས་པ་ལགས་སོ། །འདིར་སྨྲས་པ། མཁས་མང་ཉི་མའི་སྣང་བས་ཁྱབ་པ་ལ། །མེ་ཁྱེར་སྒྲོན་མེ་བཏེགས་པ་ཁྲེལ་བའི་རྒྱུ། །ཡིན་ཀྱང་དམ་པ་རྣམས་ཀྱིས་བསྐུལ་བའི་ངོར། །དཔྱད་གསུམ་དག་པའི་ལེགས་བཤད་འདི་བསྐྲུན་ཏོ། །འོན་ཀྱང་མ་རྟོགས་ལོག་པར་རྟོག་པ་ཡི། །འགལ་འཁྲུལ་ཉེས་པའི་དྲི་མ་ཅི་མཆིས་པ། །ཧེ་རུ་ཀ་དཔལ་འཁོར་ལོའི་མགོན་པོ་དང་། །དཀྱིལ་འཁོར་གསུམ་གྱི་སྤྱན་སྔར་སྙིང་ནས་བཤགས། །ལྷག་བསམ་ཟླ་ལྟར་དཀར་བ་ལས་འཁྲུངས་པའི། །མཁས་མང་དགྱེས་པའི་ལེགས་བཤད་དམ་པ་ནི། །མཁྲིས་ནད་ཅན་གྱིས་དུང་ལ་སེར་པོ་བཞིན། །མཐོང་ནས་ཁྲེལ་བར་མཛད་ཀྱང་ཁོང་ཁྲོ་མེད། །ལེགས་བྱས་འདིས་མཚོན་དུས་གསུམ་བསགས་པ་ཡི། །དགེ་བའི་རྩ་བ་ཇི་སྙེད་མཆིས་སོ་ཅོག །འགྲོ་མང་བྱང་ཆུབ་ཆེན་པོར་འགོད་པའི་ཕྱིར། །འཁོར་གསུམ་ཡོངས་སུ་དག་པས་བསྔོ་བར་བགྱི། །བདག་ཀྱང་དེང་ནས་ཚེ་རབས་ཐམས་ཅད་དུ། །ཁམས་དྲུག་ཡོན་ཏན་བདུན་ལྡན་ལུས་ཐོབ་ནས། །བཤད་དང་སྒྲུབ་པའི་བྱ་བས་རྟག་བྲེལ་ཞིང་། །བསྟན་དང་འགྲོ་བའི་དོན་ཆེན་འགྲུབ་པར་ཤོག །ཅེས་མགོན་པོ་དགོངས་འདུས་ཀྱི་དཀྱིལ་འཁོར་ཆེན་པོའི་ལེ་ལག་ཐིག་དབྱེའི་རིམ་པ་མཁས་མང་དགྱེས་པའི་ལེགས་བཤད་འདིའང་། དྷིཿཁྱིམ་འབྲུག་པ་བསམ་གཏན་ཆོས་འཁོར་གླིང་གི་དགའ་ཚལ་དུ་མགོན་སྒྲུབ་གསར་འཛུགས་མཛད་སྐབས། རིམ་གཉིས་པདྨོའི་འདབ་སྟོང་རྣམ་པར་བཞད་པ་བླ་མ་མཁའ་ཁྱབ་རང་གྲོལ་དང་། འཕགས་ནོར་བདུན་གྱི་ཆུ་བོའི་ཐུགས་ཀྱི་བུམ་བཟང་རབ་ཏུ་གཏམས་པ་ཤཱཀྱའི་དགེ་སློང་དབུ་མཛད་ཀརྨ་མཁས་གྲུབ་སོགས་དོན་གཉེར་ཅན་མང་པོས་ཡང་ཡང་དུ་བསྐུལ་བའི་ངོར། སེམས་དགེ་བ་ལ་ཉེས་པ་མེད་པར་ཤེས་ནས། རང་གི་བགྲང་བྱ་སོ་གསུམ་ཤིང་སྟག་ས་ཟླའི་ཤེར་ཕྱོགས་དགའ་བ་དང་པོ་རྒྱུ་སྐར་གྱི་བདག་པོ་སྣར་མ་དང་ལྷན་གཅིག་རྩེ་བའི་ཉིན་པར། ཀུན་མཁྱེན་དྷརྨ་ཤྲཱིའི་གསུང་ལས་སྐྱེས་པའི་རིག་པ་འཛིན་པ་བདེ་བའི་རྡོ་རྗེ་རང་གྲོལ་ཉི་མའི་ཤིང་རྟའམ། ངག་དབང་བསམ་གཏན་མཐའ་ཡས་སུ་འབོད་པས་བྲིས་པའི་དགེ་བས་ཐུབ་བསྟན་སྤྱི་དང་བྱེ་བྲག་ཀུན་མཁྱེན་འབྲུག་པའི་བཤད་སྒྲུབ་ཀྱི་བསྟན་པ་ཕྱོགས་ཀྱི་འཁོར་ལོ་ཡོངས་སུ་ཁྱ